Lapin ely-keskus on nyt tullut siihen tulokseen, että ylitarkastaja Jarmo Huhtala on jatkanut sen tyylistä mielipidekirjoittelua joka, rikkoo virkamieslain 4. luvun 14. pykälää ja on virkamiehen velvollisuuksien vastaista.

Lapin ely-keskuksen johtajan Timo Jokelaisen sekä hallintojohtajan Jukka Rusasen allekirjoittamassa kuulemispyyntökirjeessä mahdollisen varoituksen perusteeksi on lueteltu Huhtalan julkaisemat kirjoitukset lehdessä sekä facebook-päivitykset kuluvan vuoden aikana.

Kirjoitukset liittyvät Sierilän voimalan rakentamiseen sekä Kemijoen kalatalousvelvoite-asiaan. Lisäksi perusteluissa on nostettu esille yhtenä syynä se, että Huhtala on kirjoittanut, että Kemijoki Oy:n hallintoneuvoston puheenjohtaja olisi tietämätön kalatalousvelvoitteen ajantasaistamisesta.

Perusteluissa myös kirjoitetaan, että Huhtala on esittänyt kirjoituksissaan epäilyjä työnantajan (ely-keskus) ja maa- ja metsätalousministeriön viivyttelevän kalatalousvelvoite-asian eteenpäin viemisessä.

Huhtalan osallistumista Sierilän voimalaitoksen vastaiseen toimintaan ja Facebook-päivityksiin katsotaan asettavan ealy-keskuksen toiminnan kyseenalaiseksi.

Kuulemiskirjeen allekirjoittanut Lapin ely-keskuksen johtaja Timo Jokelainen oli pidättyväinen eikä halunnut kommentoida asiaa.

– Olemme toimineet asiassa johdonmukaisesti. Olemme aiemmin kesällä asian ollessa aiemmin esillä korostaneet virkamiehen vastuuta mielipidekirjoituksissa. En voi kommentoida enempää salaiseksi asetettua asiaa, ympäristö- ja luonnonvarat vastuualueen johtaja Timo Jokelainen sanoo.

Huhtalan kirjoituksia oli puitu kesäkuussa talon sisäisesti eivätkä ne silloin johtaneet toimiin häntä vastaan. Tuolloin ympäristö- ja luonnonvarat vastuualueen johto kertoi todenneensa Huhtalalle kirjoittelun mahdollisista seurauksista ja häntä kehotettu huolellisuuteen mielipidekirjoituksissa. (Yle 30.6.2017)

Huhtala: Omituinen jupakka

Lapin ely-keskuksen ylitarkastajana toimiva Jarmo Huhtala kiistää kirjeessä esitetyt perustelut esteellisyydestä sekä työnantajan vahingoittamisesta.

– En ole semmoisessa tehtävässä missä päätetään esimerkiksi voimayhtiön asioista tai ylipäätään mistään. Minä olen asiantuntijatehtävissä ja minun tehtävänkuva on kaikkien luettavissa. Kalatiestrategian toimeenpano on ehkä se tärkein tehtävä. Siis vaelluskalojen elinvoimaisuuden palauttaminen, Jarmo Huhtala kertoo.

Facebookin kautta Huhtala kertoo tuovansa voimakkaasti esille esimerkiksi virtavesikunnostusten tarvetta ja keskustelevansa ihmisten kanssa niihin liittyvistä ongelmista.

– Minähän käytän Facebookia hyvin myönteisessä mielessä ely-keskuksen kannalta. Nämä tikun nokkaan nostetut asiat ovat yksittäisiä juttuja ehkä satojen juttujen joukosta ja nekin ovat vain kriittistä keskustelua eivätkä kenenkään mollaamista. Kyllä minä vähän hämmästelen tätä prosessia, Huhtala lisää.

– Minä en olisi saanut ilmeisesti osallistua Sierilän voimalaa vastustavaan soututapahtumaan ja julkaista Facebookissa kuvia tapahtumasta, koska se on otettu esille yhtenä ely-keskuksen toimintaa kyseenalaistavana syynä, sanoo Huhtala.

Sierilän voimalaitosta vastutettiin järjestämällä soututapahtuma kesällä. Uula Kuvaja / Yle

"Ihmiset odottavat minulta mielipiteitä"

– Minä olen kirjoittanut nämä yksityishenkilönä facebookissa ja aika pienelle foorumille. Löytääkseen ne on pitänyt varmasti etsiä niitä ihan tarkoituksella ja myös lehtikirjoitukset olen kirjoittanut yksityishenkilönä, Huhtala perustelee kirjoituksiaan.

Lisäksi Huhtala nostaa esille kunnallisissa luottamustehtävissä toiminnan.

– Olen toiminut kaupunginvaltuutettuna vielä viime keväänä ja edelleenkin toimin erilaisissa kunnallisissa luottamustehtävissä. Minulla on semmoisia rooleja, että ihmiset odottavat, että esitänkin asioista mielipiteitä.

Kuuluuko demokratiaan tämmöinen aktiivinen aktiivisten ihmisten suiden tukkiminen. ylitarkastaja Jarmo Huhtala

Huhtala haluaa nostaa keskusteluun virkamiehen mielipidevapauden

Ely-keskuksen sisällä Huhtalan kuulemiskirje ja asia on asetettu salaiseksi, mutta Huhtala perustelee asian julki tuomista periaatteen vuoksi.

– Koska tämä asia koskee minua, niin minähän saan oman asiani julkaista. Minä koen tämän asian tärkeäksi siksi, että haluan herätellä yleisempääkin keskustelua virkamiehen sananvapaudesta. Minä koen hyvin vahvasti, että nyt on vallalla semmoinen pelon ilmapiiri. Ihmisiä pelotellaan puhumasta asioista, selittää ylitarkastaja Jarmo Huhtala.

Huhtalan mielestä nyt kun juhlitaan Suomi 100 –vuotta, niin Suomessa pitäisi olla demokratia, sananvapaus ja kokoontumisvapaus eli täydet kansalaisvapaudet.

– Nyt virkamiehiltä näitä halutaan rajoittaa. Halusin tuoda tämän julkisuuteen siksi, että selvitetään, että kuuluuko tämmöinen asia suomalaiseen demokratiaan. Tämmöinen aktiivinen aktiivisten ihmisten suiden tukkiminen.